אנטוני שר

קורות חיים

שר נולד בקייפטאון בדרום אפריקה לעמנואל ומרג'רי שר, משפחה יהודית ליטאית. הוא גדל בפרוור סי פוינט. בן דודו הוא המחזאי רונלד הארווד. שר עבד רוב ימיו בממלכה המאוחדת והוא אזרח בריטי.
ב-1968 אחרי שסיים את שירות החובה בצבא הדרום-אפריקני, עבר ללונדון כדי להיבחן לבתי הספר למשחק "Central School of Speech and Drama" ואקדמיה המלכותית לאמנות הדרמה (RADA), אבל לא התקבל. הוא למד בין השנים 1969 ל-1971 באקדמיית דאגלס ובר לאמנות הדרמה. אחרי הלימודים הופיע עם להקת התיאטרון Gay Sweatshop. ב-1982 הצטרף ללהקה השייקספירית המלכותית (RSC).

קריירה

בשנות השבעים של המאה העשרים היה שר חלק מקבוצה של שחקנים וכותבים צעירים שעבדו בתיאטרון ליברפול אברימן. הקבוצה כללה אישים כגון הכותבים וילי ראסל ואלן בליסדייל, והשחקנים טרוור איב, ברנרד היל, ג'ונתן פרייס וג'ולי וולטרס.
עם הלהקה השייקספירית המלכותית הופיע שר בתפקיד הראשי במחזה "טרטיף", ובדמות השוטה במחזה "המלך ליר". הפריצה הגדולה שלו הייתה ב-1984 כשיחק בתפקיד הראשי במחזה "ריצ'רד השלישי" וזכה בפרס אוליבייה על הופעתו. מאז שיחק בהפקות כגון "טמבורליין", "סיראנו דה ברז'ראק", "סטנלי" ו"מקבת'". הוא הופיע בתפקיד פלסטף במחזות "הנרי הרביעי, חלק ראשון" ו"הנרי הרביעי, חלק שני" שהוצגו בסטרטפורד-אפון-אייבון ובסיבוב הופעות לאומי. עוד גילם את ג'וני במחזה "Hello and Goodbye" מאת את'ול פוגרד, יאגו ב"אותלו", מלווליו ב"הלילה השנים עשר" ואת שיילוק במחזה "הסוחר מוונציה". ב-1997 זכה שר שוב בפרס אוליבייה על הופעתו בתפקיד סטנלי ספנסר במחזה "סטנלי".
ב-2001 גילם שר את דמותו של המלחין גוסטב מאהלר במחזה "Mahler's Conversion" מאת רונלד הארווד, על אודות החלטתו של מאהלר לוותר על אמונתו היהודית לפני שמונה למנצח ומנהל אמנותי בבית האופרה של וינה בשנת 1897. ב-2015 שיחק בתפקיד וילי לומן במחזה "מותו של סוכן".
בקולנוע הופיע שר בסרטים כגון "ינקים" (1979), "סופרמן 2" (1980), "שאדיי" (1985) ו"אריק הוויקינג" (1989). ב-1996 כיכב שר בעיבוד הקולנועי של הספר "הרוח בערבי הנחל", וב-1997 גילם את בנג'מין ד'יזראלי בסרט "הוד מלכותה גברת בראון".
הופעותיו של שר בטלוויזיה כוללים את המיני-סדרה "The History Man" משנת 1981 והסדרה "The Jury" מ-2002. ב-2003 שיחק בעיבוד של "The Enormous Space", סיפור קצר מאת ג'יימס גראהם באלארד, בסרט בשם "Home" ששודרה בערוץ BBC Four. ב-1999 השתתף בסרט בסדרת "הורנבלואר - ימאי וג'נטלמן" בתפקיד קולונל צרפתי בפרק "The Frogs and the Lobsters". ב-2008 הופיע בתפקיד קמע בסרט הקומדיה הבריטי "Three and Out", ובדמות עקיבא בסרט הטלוויזיה "אלוהים על דוכן הנאשמים".
שר לוהק לתפקיד ת'ראיין, אביו של תורין צינת-אלון, בסרטו של פיטר ג'קסון "ההוביט: מפלתו של סמאוג", אבל הוא מופיע רק במהדורה המורחבת של הסרט.
ב-2016 הופיע שר בתפקיד הראשי במחזה "המלך ליר", והוא היחיד בלהקה השייקספירית המלכותית שגילם גם את השוטה וגם את המלך ליר במחזה זה.

עבודות נוספות

ספריו של שר כוללים את ספר הזכרונות "Year of the King" (מ-1985), "Woza Shakespeare: Titus Andronicus in South Africa" (עם גרגורי דורן, 1997), "Beside Myself" (אוטוביוגרפיה, 2002), "Primo Time" (מ-2005), "Year of the Fat Knight" (מ-2015), ספר ציורים ורישומים, "Characters" (מ-1990), והרומנים "Middlepost" (מ-1989), "Cheap Lives" (מ-1995), "The Indoor Boy" (מ-1996) ו-"The Feast" (מ-1999).
שר כתב מחזות אחדים בהם "I.D." ב-2003, ו"פרימו" ב-2004. "פרימו" עובד לסרט באותו שם בשנת 2005. המחזה "The Giant" הוא הראשון שבו שר לא שיחק בעצמו, והוא הוצג בתיאטרון המפסטד. הדמויות הראשיות במחזה הן מיכלאנג'לו (בתקופה שיצר את הפסל "דוד"), לאונרדו דה וינצ'י והחניך שלהם ויטו.
ב-2005 ביים שר את המחזה "Breakfast With Mugabe" בתיאטרון סוואן בסטרטפורד-אפון-אייבון. ההפקה הועברה לתיאטרון סוהו באפריל 2006, ולתיאטרון הדוכסית חודש אחר כך. ב-2007 יצר סרט פשע דוקומנטרי עבור ערוץ 4 בשם "Murder Most Foul" על מולדתו דרום אפריקה. הסרט בוחן את הרצח הכפול של השחקן ברט גולדין ומעצב האופנה ריצ'רד בלום. ב-2011 הופיע שר בסדרת הטלוויזיה של ה-BBC "קו אפל ודק" בתפקיד גליקמן.

חיים אישיים

ב-2005 שר ובן זוגו - הבמאי גרגורי דורן, איתו הרבה לשתף פעולה מבחינה מקצועית - נרשמו באיחוד אזרחי, והיו אחד הזוגות הראשונים שעשו זאת בממלכה המאוחדת. בני הזוג התחתנו ב-21 בדצמבר 2015.